**Praktika IV – Testuaren hausnarketa Puzzle teknikaren bitartez eta galdera hauekin**

**La ciudad de los niños, ¿Por qué necesitamos de los niños para salvar las cuidades? Francesco Tonucci**

1. **Ideologiak eragina eduki ditzake arkitekturan edo hiriak diseinatzerako orduan? Arrazoitu erantzuna eta adibideak jarri.**

Testuan aipatzen den moduan, ideologiak eragina du arkitekturan edo hiriak diseinatzeko orduan, eta hori argi eta garbi ikus dezakegu Erdi Aroko hirien eta hiri modernoen konparaketa egiten duenean. Izan ere, Erdi Aroan, hiriaren erdialdea edo zentroa alor ekonomikora bideratzen zen, eta hiriaren goialdean gaztelua kokatzen zen bere baitan jauntxoekin, eta bestetik hiriaren azpialdean, burgua edo biztanleria. Horrela bada, botere eta hierarkia erlazioa jauntxoen eta herri xumearen artean oso nabaria zen, baita ere klase desberdintasun hori.

Horren aurka, hala ere, hiri modernoa delakoa jaio zen, Erdi Aroko hiriaren eskemarekin guztiz hautsiz. Hiriaren bihotza den plazaren inguruan sortu edo eraiki zen herria nolabait esaterako. Plaza bihurtu zen biztanle guztien topagune, eta haren inguruan eraiki ziren botere handiena zuten instituzioak: udaletxea, katedrala, poliziaren kuartela… Hori gutxi izanik, alor ekonomikora ere bideratu zen. Beraz, hiri modernoaren eraikuntzan klase edo botere desberdintasun horien lausotzea etorri zen, eta hierarkizazio hori, bizi ziren lekuari dagokionez behintzat, ez zen hain nabarmena.

Hau kontuan izanik, argi eta garbi ikus dezakegu, aro edo momentu historikoaren arabera, ideologia aldatzen doan heinean, hiria ere aldatzen doala, garaiko klase dominatzailearen ideologiaren eta bere beharren arabera antolatzen delarik.

1. **Zeintzuk izan dira azkeneko hamarkadetan eman diren aldaketarik handienak umeen eta hirien arteko harremanetan?**

Lehenik eta behin, esan beharrean gaude, azkeneko hamarkadetan gizartea asko aldatu dela, eta teknologia aldetik izugarrizko garapena izan duela. Testuan adierazten du, garai batean haurrak etxetik ateratzeko desiatzen egoten zirela, mundua esploratu, lagunekin jolastu, gauza berriak ezagutu eta egiteko… Gaur egun, berriz, etxera sartzeko irrikaz egoten dira, bertan baitute lehen kanpoko munduan aurkitzen zuten guztia, hala nola, pelikulak, jokuak, lagunekin hitz egiteko baliabideak, nahi adina janari… Hori gutxi balitz, hiria bera umeentzat arriskutsua bihurtu da. Gaur egun, askoz auto gehiago daude geroz eta jende gehiago bizi baita hirietan, lapurretak ere gora egin dute, genero indarkeria ere nabarmentzen da… Segurtasun eza nabaria da gune hauetan, eta horrek, gurasoak denbora guztian umeen gainean egotera bideratzen ditu. Ez diete umeei beraien abileziak, edo ahulezia horiek garatzeko espazioa uzten, ezta esperimentatzekoa ere. Haurrak ez dira batere independiente, eta gurasoekiko lotura estuegia dute. Dena egina ematen diete, eta askotan arazoei ez dakite irtenbide bat bilatzen, gurasoek soluzionatzen dizkietelako edo gertatzea ekiditen dutelako. Hori gutxi balitz, hiriak jada ez ditu leku publikoak, izan ere, pribatizazioa oinarri duen sistema honek, pribatizazio horren garrantzia islatzen baitu hirietan. Jada ez dago leku publikorik, eta baldin badago leku “babestua” da, beraz, ezin da zikindu, edo baloia eta horrelakoekin jolastu. Gaur egun, hiriak turismora bideratuta daudenez, eta horrela, dirua duten pertsonengana, hiri guztia itxurakerian, pribatizazioan eta ordaintzeko duzun gaitasun horretan gelditzen da. Eta argia da, haurrak besteak beste, hirien plan edo helburu honetatik kanpo gelditzen direla.

1. **Tonucci-k aipatzen duena umeen aisialdiaz ados al zaude? Uste duzu zure haurtzaroa eta gaur egungo haurtzaroa oso desberdina dela?**

Tonuccik dio ume bat bai fisikoki eta bai psikologikoki garatu dadin espazio eroso edo akorde bat izan behar duela ume bezala dituen lehentasunetara egokituko dena. Haurrek, garatzeko eta ahazteko, abenturaz, esperimentuz, behaketaz… osatzen den hiri bat behar dutela dio Tonuccik, zeinetan aske eta lasai ibiliko diren pixkanaka beraien lekua aurkituz eta heldutuz. Hala ere, gaur egun hori ez dela posible dio, izan ere, hiriek ez dituzte horrelako guneak eskaintzen haurren garapen pertsonalerako, eta horren ordez, arriskuz betetako tokiak soilik dira agerikoak. Horregatik, haurrak kalera jostatzera ateratzen diren bakoitzean gurasoekin ateratzen dira, eta denbora guztian hauengatik behatuak izaten dira inongo arazotan sar ez daitezen. Honek, beraien garapena mozten edo zailtzen du, eta ez die haurrei uzten beraien kabuz esperimentatzen eta harri berdinarekin bi aldiz estropezu egiten. Bestetik ere, gurasoek txiki txikitatik apuntatzen dituzte haurrak eskolaz kanpoko ekintzetara, haurrak nolabait okupatuak izateko, eta aldi berean, beraien abileziak garatzeko. Hala ere, nire iritziz, nik uste dudana da, haurrek beraien garapen pertsonala beraien buruekin esperimentatuz eman behar dutela aurrera, eta ez eskola bezalako instituzio batetik atera eta gero beste aginte autoritario bat duzun entorno batetara sartuz. Inongo aginterik ez dagoen guneetan jolastu behar dutela iruditzen zait, beraien “antzekoekin”, hau da, haurrak haurrekin nolabait esterako, eta ez inongo irakasleren, gurasoen… agindupean. Baizik eta beraiek behatuz, esperimentatuz, aurkituz, eta modu horretara, haziz eta elkar elikatuz.

Nire haurtzaroa eta gaur egungo haurtzaroaren arteko desberdintasun handiena teknologia berrien erabileran oinarritzen dela esango nuke. Nahiz eta ni “Internetaren” garaiko haurra naizen, ni txikia nintzenean ez zen orain adina denbora “galtzen” pantailitaren aurrean. Ni txikia nintzenean, egun osoan kalean egoten nintzen nire lagunekin soka saltoan, goman, ezkutaketan eta halakoetan jolasten, eta ez nuen etxerako ordua ere ikusi nahi. Gaur egun, berriz, haurrak etxeratzeko desiatzen daude, guk txikitan kanpoan aurkitzen genuen mundu hori beraiek jada etxeko pantailitaren barruan bilatzen baitute. Horrek, txiki txikitatik eragiten diena gizarteko beste “esklabo” edo “alienatu” batzuk bihurtzea da. Egun, sistemak bere baitan erreproduzitzen dituen zapalkuntzak eta injustiziak, izan genero ikuspegikoak, klase ikuspegikoak, arrazistak… pantailetan eta haurren jokuetan erreproduzituak agertzen dira, inozentziaz betetako haurren garunean zapalkuntza eta injustizia guzti horiek txertatuz. Horrela bada, nahiz eta tristea den esatea, haurren hezkuntzan edo heziketan teknologia berriek dute paper garrantzitsuenetako bat, garrantzitsuena ez esateagatik, eta irakasten dietena sistema honen erreprodukziorako baliagarriak diren gezur eta tresnak dira. Hala nola, sistema honen mesedetara jokatu, sumiso izan, eta hura erreproduzitzeko jarrerak hain zuzen ere.

1. **Zeintzuk dira “umeen hiria” proiektuaren helburu nagusiak?**

“Umeen hiria” proiektuak bere baitan bi helburu ditu. Lehenengoa hiritik lasai ibili eta mugitu ahal izateko haurren autonomia bultzatzea izango litzatekeena, hala nola, sei urteetatik aurrera beraien lagunekin eta gurasoen laguntzarik gabe eskolara joateko proiektua. Horretarako, kaleak seguruagoak izatea lortu beharko litzateke, baina ez segurtasun kamera edo polizien presentzia handiagotuz, baizik eta haurren eta bizilagunen arteko lankidetza eta elkarbizitza sustatuz. Izan ere, hiri bateko kaleetan haurrak lasai eta gustora badabiltza, hiri hori segurua den seinale da.

Bestetik, berriz, umeen esku hartzea sustatzea hiriko gobernuan. Honekin lortu nahi dena zera da “Consejo de los niños” delakoa sortzea zeinak administrazioarekin lankidetza batean jardungo duen, eta modu honetan, hirian bertan aurrera eramaten diren haurren inguruko proiektuak diseinatzen lagunduko duten. Finean, haurrak badira instalazio horiek erabiliko dituztenak, izan parkeak, haurtzaindegiak… beraien iritzia entzutea eta beraien ikuspuntua ulertzea behar beharrezkotzat ikusten dira instalazio ezberdin hauek eraikitze aldera.